Κι’ άλλο εργατικό ατύχημα στον ΟΤΕ, παραλίγο θανατηφόρο!

Ο εργαζόμενος τεχνικός του ΟΤΕ Δ.Κ ενώ δούλευε μόνος του στην περιοχή της Ελασσόνας την περασμένη Τετάρτη 31 Αυγούστου έπεσε από την κολώνα, καρφώθηκε η λόγχη από τα κάγκελα στο μηρό του και από καθαρή τύχη δεν του τρύπησε την κεντρική αρτηρία και να μείνει στον τόπο.

Φυσικά δεν υπήρχε κανένας εκεί να τον βοηθήσει. Μόνος τους τράβηξε το πόδι από το κάγκελο και σύρθηκε μέχρι το αυτοκίνητο και κάλεσε το ασθενοφόρο.

Τέτοιες σκηνές είναι καθημερινές και δεν συμβαίνουν στην παλιά Ουγκάντα του Αμίν Νταντά αλλά στο σημερινό ιδιωτικοποιημένο ΟΤΕ του Μ.Τσαμάζ.

Τα δικά τους επίσημα στοιχεία μιλάνε από μόνα τους:

Το 2008 με 12.500 εργαζόμενους είχαμε 28 εργατικά ατυχήματα.

Το 2013 με 8.500 εργαζόμενους έγιναν 31.

Το 2014 με 6.700 εργαζόμενους έγιναν 37!

Ενώ το 2015 έφτασαν τα 60!!

Αυξηθήκαν δηλαδή τα εργατικά ατυχήματα πάνω από 200%!

Η συνδικαλιστική γραφειοκρατία της ΟΜΕ-ΟΤΕ (έναντι ανταλλαγμάτων) δεν καταγγέλλει αλλά καλύπτει την εργοδοτική ασυδοσία της Deutsche Telekom και του ΟΤΕ.

Έχουμε προειδοποιήσει και επαναλαμβάνουμε ότι είναι ζήτημα χρόνου, αν δεν παρθούν μέτρα, το επόμενο εργατικό ατύχημα να είναι θανατηφόρο.

Κάνουμε έκκληση προς την διοίκηση του ΟΤΕ και τον Διευθύνοντα Σύμβουλο Μ.Τσαμάζ που είναι ο κύριος υπεύθυνος να σταματήσουν άμεσα να παίζουν με τις ζωές των συναδέλφων μας και να καταργήσουν τα μονομελή συνεργεία.

Το ύψος των μπόνους και των πριμ των διευθυνόντων δεν μπορεί να είναι ανώτερα αγαθά από την ζωή των συναδέλφων.

Σχετικά με την εργοδοτική αυθαιρεσία του ΟΤΕ μόνο τελευταία, έχουμε κάνει συγκεκριμένες καταγγελίες στους αρμόδιους φορείς και στις επιθεωρήσεις εργασίας στα Χανιά, στο Ρέθυμνο, στην Αθήνα, στον Βόλο, στην Κέρκυρα και στη Χαλκιδική (για δεύτερη φορά τον περασμένο Ιούλιο) και ενώ οι τοπικές επιθεωρήσεις εργασίας παρεμβαίνουν τοπικά, από την κεντρική διεύθυνση του Σ.ΕΠ.Ε και των ΚΕ.Π.Ε.Κ δεν κάνουν τίποτα για να σταματήσουν αυτές τις εγκληματικές πρακτικές της διοίκησης του ΟΤΕ.

Το ίδιο και οι Υπουργοί Εργασίας Γ.Κατρούγκαλος, Οικονομικών Γ.Σταθάκης, Υποδομών Μεταφορών και Δικτύων Χ.Σπίρτζης οι οποίοι σε παρόμοιες καταγγελίες σε ερώτηση του Βουλευτή Στάθη Παναγούλη για ασύδοτη δράση εργολάβων, του προγράμματος του ΟΤΕ consolidation και σχετικά με την παραβίαση του απορρήτου των Ελλήνων πολιτών παριστάνουν τους Πόντιους Πιλάτους.

Παρακαλούμε τους συναδέλφους του ΟΤΕ να αρνούνται να δουλέψουν σε μονομελή συνεργεία όποιο πρόσχημα και αν χρησιμοποιούν οι προϊστάμενοι και οι εντολοδότες της διοίκησης του ΟΤΕ.

Σε οποιαδήποτε τέτοια παράνομη εντολή και πίεση να μας ενημερώνουν και εμάς και τις επιθεωρήσεις εργασίας και τα σωματεία.

Ξέρουμε βέβαια ότι οι εργατοπατέρες τα έχουν κάνει πλακάκια με τη διοίκηση και δεν κάνουν τίποτα.

Με τη δικιά σας δράση μόνο και τη δική μας συμπαράσταση και βοήθεια θα τους αναγκάσουμε να συμμορφωθούν.

Οι ζωές μας και η σωματική μας ακεραιότητα είναι πάνω από τα δωρεάν αυτοκίνητα, τις συνδικαλιστικές απαλλαγές, τις ρουσφετολογικές προσλήψεις των συγγενών τους, τους συνδικαλιστικούς μισθούς και τα άλλα προνόμια των εργατοπατέρων.

Με αγωνιστικούς χαιρετισμούς

ΑΣΕ

Αθήνα: 06-09-2016